b"\n_START_ARTICLE_\nKlubbhus\n_START_SECTION_\nHandling\n_START_PARAGRAPH_\nEt hypermusikalsk s\xc3\xa6rlinge-kollektiv fra Sverige, Norge og Danmark if\xc3\xb8rer sig identiske briller, sorte slips og borgerskabets diskrete charme. De bliver budt ind i en fin spisestue til en slags ceremoniel sammenkomst. Herfra er alle narrative og musikalske regler stukket skr\xc3\xa5t op. Sekten folder sig ud bev\xc3\xa6bnet med jazzens og rockens basisinstrumenter foruden r\xc3\xb8d saft, krystalservice, glaskugler og franskbr\xc3\xb8d. Lyden af t\xc3\xb8rre krummer og vandladning p\xc3\xa5 dasset indg\xc3\xa5r p\xc3\xa5 lige fod med lead-sangerinden Qarin Wikstr\xc3\xb6ms vokal, der i sig selv er et krystalinstrument; det fremst\xc3\xa5r skarpt eller skr\xc3\xb8beligt alt efter lysindfaldet. Genrem\xc3\xa6ssigt blander gruppen lystigt twang-guitarens grove charme med jazzet intimitet og ambient'ens lydstriber. Instrukt\xc3\xb8ren Sofie T\xc3\xb8nsberg overs\xc3\xa6tter gruppens koncentrerede samh\xc3\xb8righed i en k\xc3\xa6len vekslen mellem ultran\xc3\xa6rbilleder (hvorn\xc3\xa5r har man sidst set en vandk\xc3\xa6mmet skilning ovenfra?) og en visuelt veloplagt rundrejse i bourgeoisiets andedam."